বুলুর সঙ্গে একদিন দেখা হয়ে গিয়েছিল সোমালিয়ান মহিলার। অসম্ভব কুচকুচে কালো। তবে মহিলার শরীর-স্বাস্থ্য বেশ পেটানো। মহিলা যখন সারাশরীর দুলিয়ে হাঁটে তখন মনে হয় একটা মাংসের পাহাড় যেন গড়িয়ে চলেছে। সারাশরীরে ঢোলাঢালা কাপড়ের জোববা। মাথায় একটা রঙিন স্কার্ফ টাইট করে বাঁধা। মহিলাকে দেখে এস এম সুলতানের আঁকা দেহাতি মহিলাদের কথা মনে পড়ে গিয়েছিল বুলুর। সোমালিয়ান মহিলার হাত-পা, মুখ, বুক, কোমর, পশ্চাদ্দেশ সব যেন সুলতানের হাতে তৈরি!